Tarybos Reglamentas (EEB) Nr. 4143/87
1987 m. gruodžio 14 d.
dėl Susitarimo tarp Europos ekonominės bendrijos ir Mauritanijos Islamo Respublikos dėl žvejybos prie Mauritanijos krantų sudarymo ir jo taikymo nuostatų patvirtinimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Ispanijos ir Portugalijos stojimo aktą, ypač į jo 155 straipsnio 2 dalies b punktą,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Bendrija ir Mauritanija susiderėjo dėl Susitarimo, kuris buvo parafuotas 1987 m. gegužės 14 d., dėl žvejybos prie Mauritanijos krantų, ir kuris numato žūklės galimybes išsiplėtusios Bendrijos žvejams vandenyse, kurie priklauso Mauritanijai arba yra jos jurisdikcijoje;
kadangi pagal Stojimo akto 155 straipsnio 2 dalies b punktą Taryba privalo nustatyti tvarką, kuri leistų priimant sprendimus atsižvelgti į visus Kanarų salų interesus ar jų dalį kiekvienu konkrečiu atveju, ypač dėl žvejybos susitarimų sudarymo su trečiosiomis šalimis; kadangi šiuo konkrečiu atveju reikia numatyti minėtą tvarką;
kadangi Bendrija suinteresuota šio Susitarimo patvirtinimu,
PRIĖMĖ ŠĮ REGLAMENTĄ:
1 straipsnis
Bendrijos vardu patvirtinamas Susitarimas tarp Europos ekonominės bendrijos ir Mauritanijos Islamo Respublikos dėl žvejybos prie Mauritanijos krantų.
Susitarimo tekstas pridedamas prie šio reglamento.
2 straipsnis
Siekiant atsižvelgti į Kanarų Salų interesus, minėtas Susitarimas ir, kiek reikia jo įgyvendinimui, bendros žuvininkystės politikos nuostatos dėl žuvininkystės išteklių išsaugojimo ir žuvininkystės išteklių valdymo taip pat taikomos laivams, plaukiojantiems su Ispanijos vėliava, kurie nuolatiniu pagrindu yra registruoti vietos kompetentingų institucijų registre (registros de base) Kanarų salose, kadangi toks registravimas apibrėžtas 1986 m. vasario 24 d. Tarybos reglamento (EEB) Nr. 570/86 dėl sąvokos "produkto kilmė" apibrėžimo ir administracinio bendradarbiavimo metodų prekyboje tarp Bendrijos, Seutos ir Melilijos bei Kanarų salų muitų teritorijų [3] I priedo 6 pastaboje.
3 straipsnis
Tarybos pirmininkas yra įgaliojamas paskirti asmenis, kuriems būtų suteikti įgaliojimai pasirašyti minėtą Susitarimą ir taip patvirtinti Susitarimo privalomumą Bendrijai.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. gruodžio 14 d.